Zápisnica zo zasadnutia Obecného zastupiteľstva obce Zemianske Kostoľany dňa 09.10.2013

Prítomní: poslanci OZ a občania podľa prezenčnej listiny
Program:
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovania dňa 11. 9. 2013.
5.	Súbor rozpočtových opatrení č. 3/2013 – zmena rozpočtu obce č. 3/2013.
6.	Zámer odpredať nehnuteľný majetok obce.
7.	Poverenie k uzatváraniu zmlúv o nájme a prenájme školských budov a miestností a o nájme a prenájme priľahlých priestorov školy a školského zariadenia v správe Základnej školy, J. A. Komenského Zemianske Kostoľany.
8.	Voľba člena finančnej komisie.
9.	Informácie o prácach v obci.
10.	Prejednanie žiadostí.
11.	Diskusia.
12.	Návrh na uznesenie.
13.	Záver.

K bodu č.1 - Otvorenie.
Ing. Jana Školíková – starostka obce – privítala všetkých poslancov OZ,  ďalej privítala prítomných zamestnancov a otvorila zasadnutie OZ . Prečítala program zasadnutia OZ.

1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovania dňa 11. 9. 2013.
5.	Súbor rozpočtových opatrení č. 3/2013 – zmena rozpočtu obce č. 3/2013.
6.	Zámer odpredať nehnuteľný majetok obce.
7.	Poverenie k uzatváraniu zmlúv o nájme a prenájme školských budov a miestností a o nájme a prenájme priľahlých priestorov školy a školského zariadenia v správe Základnej školy, J. A. Komenského Zemianske Kostoľany.
8.	Voľba člena finančnej komisie.
9.	Informácie o prácach v obci.
10.	Prejednanie žiadostí.
11.	Diskusia.
12.	Návrh na uznesenie.
13.	Záver.

PaedDr. Ivana Plachá: Uviedla, že na základe toho, čo sa v pondelok preberalo, chcú zaradiť ešte jeden  bod programu Prevádzkový poriadok pre viacúčelové športové ihrisko v areáli Základnej školy Zemianske Kostoľany.
Ing. Jana Školíková: Uviedla že súhlasí, že spomínaný bod sa uvedie po bode Voľby člena finančnej komisie. Do návrhu na uznesenie sa potom pridá na koniec len jedno uznesenie. Po bod 8 bude pôvodný návrh programu. Bod 9 bude Prevádzkový poriadok pre viacúčelové športové ihrisko v areáli základnej školy. Bod 10 Informácie o prácach v obci, bod 11 Prejednanie žiadostí, bod 12 diskusia, bod 13 Návrh na uznesenie, bod 14 Záver.
Mgr. Iveta Melišková: opýtala sa, či prevádzkový poriadok budú schvaľovať, lebo pani riaditeľka má prevádzkových poriadkov viac a zatiaľ sme žiaden neschvaľovali. Či sa práve tento prevádzkový poriadok bude schvaľovať. 
Ing. Jana Školíková: uviedla, že pani poslankyňa Plachá sa dnes s pani riaditeľkou na tom dohodli.
Valent Oršula: uviedol, že bude iba jeden. 
Ing. Bajgár: uviedol, že mal sa schvaľovať až po vyjadrení regionálneho úradu verejného zdravotníctva
PaedDr. Ivana Plachá: poznamenala, že to sa musí poslať už schválené regionálnemu úradu verejného zdravotníctva.
Ing. Bajgár: opýtal sa, že ak tam budú mať námietky, musíme ho preschvaľovať?
PaedDr. Ivana Plachá: odpovedala, že oni nevstupujú do hry ako poradný orgán, ale rovno to dostanú ako hotovú vec.
Ing. Jana Školíková: prítomných poslancov vyzvala, aby hlasovali za schválenie programu s doplňujúcim bodom. 
OZ volí program rokovania podľa predneseného návrhu. 

K bodu č. 2 - Určenie zapisovateľa a overovateľov zápisnice.
Ing. Jana Školíková – za zapisovateľku určila Ing. Vladimíru Sliepkovú, za overovateľov zápisnice pani poslankyňu Mgr. Ivetu Meliškovú a pani poslankyňu Alenu Vrškovú.

K bodu č.3 - Voľba návrhovej komisie.
Ing. Jana Školíková – do návrhovej komisie navrhla za predsedu pána poslanca Valenta Oršulu, za členov pána poslanca Ing. Gorana Kovača a Vladimíra Matejova. 
OZ volí návrhovú komisiu podľa predneseného návrhu. 

K bodu č. 4 –  Kontrola plnenia uznesení z rokovania obecného zastupiteľstva zo dňa 11. 9. 2013.  
Ing. Jana Školíková – uviedla, že na tomto rokovaní boli prijaté uznesenia č. 115/2013 – 121/2013. Postupne prešla plnenia týchto uznesení.
Uznesenia 115/2013 a 116/2013 – zopakovala, že bol schválený program rokovania podľa predneseného návrhu a zároveň bola zvolená návrhová komisia v zložení predseda PaedDr. Ivana Plachá, členovia Mgr. Iveta Melišková a Peter Rybár. Zároveň dodala, že komisia v tomto zložení aj pracovala. 
Uznesenie 117/13 – OZ ruší uznesenie č. 95/2013 zo dňa 17. 7. 2013, uviedla, že išlo o uznesenie, v ktorom bola uvedená na odpredaj pozemku parcela s C parcelným číslom a správne mala byť s E parcelným číslom a následne na toto uznesenie bolo prijaté uznesenie 118/2013.
Uznesenie 118/13 – OZ odpredaj pozemku KN-E časť parc.č. 278/1 ostatná plocha v k.ú. Zemianske  Kostoľany, a to novovytvorenú parc.č. 1127/25  zastavaná plocha o výmere 62 m2 podľa geometrického plánu č. 154/2011 zo dňa 8. 2. 2013, vyhotovenom GEOing, s.r.o., Šumperská 60, Prievidza žiadateľke Jane Rybárovej, bytom Domovina 379/114, Zemianske Kostoľany za kúpnu cenu 15 €/m2, t.j. spolu za 62 m2 pozemku 930,- €. Ďalej uviedla, že v zmysle tohto uznesenia bola uzavretá kúpna zmluva, ktorá bola podpísaná oboma zmluvnými stranami (obcou a žiadateľkou Janou Rybárovou), pani Jana Rýbarová vystupovala ako kupujúca a kúpna cena bola vyplatená do pokladne obce.
Uznesenie 119/13 – Obecné zastupiteľstvo ruší uznesenie č. 96/13 zo dňa 17. 7. 2013. Uviedla, že toto uznesenie bolo taktiež prijaté s uvedením parcely KN C a malo byť KN E, pretože táto parcela je na liste vlastníctva obce. Následne teda bolo prijaté aj ďalšie uznesenie č. 120/2013.
Uznesenie 120/13 – Obecné zastupiteľstvo schvaľuje prenájom nehnuteľnosti KN-E časť parc.č. 278/1 ostatná plocha v k.ú. Zemianske Kostoľany, a to novovytvorenú parc.č. 1127/26 trvalý trávnatý porast o výmere 4276 m2 podľa geometrického plánu č. 12/2013 zo dňa 1. 2. 2013, vyhotovenom GEOing, s.r.o., Šumperská 60, Prievidza žiadateľke Jane Rybárovej, bytom Domovina 379/114, Zemianske Kostoľany na obdobie 15 rokov za cenu prenájmu 0,05 €/m2/rok, t.j. spolu za 4 726 m2 pozemku 236,30 €/rok. Uviedla, že v zmysle uznesenia bola pripravená zmluva o nájme nehnuteľnosti, bola predložená žiadateľke na podpis a oboma zmluvnými stranami bola podpísaná. Žiadateľka uhradila alikvotnú časť ceny prenájmu do konca tohto kalendárneho roka, od doby uzatvorenia nájomnej zmluvy. 
Následne dodala, že obecné zastupiteľstvo vzalo na vedomie monitorovaciu správu za I. polrok 2013 a diskusné príspevky starostky obce a diskusné príspevky poslancov. 
Starostka ukončila kontrolu plnenia uznesení. 
 
K bodu č.5 –  Súbor rozpočtových opatrení č. 3/2013 – zmena rozpočtu obce č. 3/2013.
Ing. Jana Školíková – uviedla, že na pracovnej porade sa dopodrobna prebral materiál súboru rozpočtových opatrení a súčasne aj dôvodová správa, ktorá bola spracovaná k tomuto súboru rozpočtových opatrení. Zároveň dodala, že mala za úlohu ešte zistiť, čo obsahujú niektoré rozpočtové položky:
Po prvé uviedla položku Palivá ako zdroj energie a predložila zoznam strojov, do ktorých sa používa palivo, ktoré je zaúčtované do tejto položky. Poukázala na zoznam týchto strojov, ktorých počet bol 14 v majetku obce Zemianske Kostoľany: traktorová kosačka Kubota G 23, traktorová kosačka Kubota GR 1600, jednoosí malotraktor AGZ, štiepkovačka D85, fukár ECHO, motorová píla STYLE MS270, Lostrych Stolo 161, rotačná kosačka RKT 710, motorová kosačka MTDG 53, krovinorez Oleomag OM 753 T - 2 ks a krovinorez Oleomag OM 755 Master – 3 ks. Dodala, že v tejto dobe sa prevádza už piate kosenie a podľa vývoja počasia, ide pravdepodobne o posledné. Vysvetlila, že sa to zdá možno veľa, ale boli tam dané už aj pohonné hmoty, ktoré idú do traktorových kosačiek, vo veľkej miere používané na úpravu verejných priestranstiev. Ďalej prešla na položku – Prestavba ubytovne č. 17, kde neboli schválené žiadne finančné prostriedky v tejto položke, ale úprava bola navrhnutá na 1 500 eur. Starostka uviedla, že sa zaujímala, aké sú to finančné prostriedky a za čo. Na prestavbu ubytovne a na vypracovanie projektovej dokumentácie bola uzatvorená zmluva v predchádzajúcom roku na sumu 6 000 eur, kde doteraz bola vyčerpaná suma 5 000 eur vrátane 1 500 eur navrhnuté v tejto úprave a ešte je potrebné doplatiť 1 000 eur, ktoré sa rátajú do budúcoročného rozpočtu na úhradu projektovej dokumentácie. Spolu to bude suma 6 000 eur, ktorá bola zazmluvnená. 
Ing. Bajgár: opýtal sa, či dokumentácia nebola zaplatená?
Ing. Jana Školíková – odpovedala, že nebola ešte zaplatená celá, a že bola na splátky. Ďalej pokračovala s položkou výstavba bytov, kde taktiež uviedla, že táto položka nebola v rozpočte, v rámci výdavkovej časti vytvorená, úprava vychádza na 2 300 eur a tieto peniaze už boli vyčerpané. Pokračovala, že sa zaujímala z čoho pozostáva suma 2 300 eur. Vysvetlila, že v súvislosti zo žiadosťou o poskytnutie dotácie boli vypracované 2 znalecké posudky. Prvý znalecký posudok bol za 1 000 eur a druhý znalecký posudok bol už po ukončení stavby a po kolaudácií za 500 eur, čo je súčet 1 500 eur a za 800 eur bola uhradená faktúra od projektantov na zmenu projektu, ktorú vykonávali po firme ITM. ITM robila pôvodné projekty a zmenu projektovej dokumentácie robila firma ING-PRODUCT. Následne uviedla, že inú úlohu v rámci zisťovania nemala a opýtala sa poslancov, či majú niečo k danej téme poznačené. Ďalej vyzvala finančnú komisiu, aby predniesla návrh k tejto zmene rozpočtu. 
Alena Vršková – uviedla, že rozpočtové opatrenie sa robí preto, lebo sa robí so skutočnosťou, aký bol rozpočet. Pokračovala, že niektoré položky, ktoré sa dajú teraz ustriehnuť, sú v poriadku a niektoré peniaze, ktoré sa z niektorých položiek nevyužili sa presúvajú podľa skutočnosti. Uviedla, že pre to sa toto rozpočtové opatrenie robí. Doplnila, že vedia, aký je schválený rozpočet a vedia ako sa schyľuje k rozpočtu. Dodala, že už prakticky končíme rok, a bolo nutné niektoré položky upraviť, aby nemali na konci roka toho veľa, robí sa súbor rozpočtových opatrení. Uviedla, že čítať ho celý nebude, keďže ho už celý prešli, občania, ktorí sú prítomní, si ho môžu nahliadnuť dôvodovú správu aj úpravu rozpočtu. Dôvodová správa a rozpočtové opatrenie bolo a naďalej bude uverejnené na internetovej stránke. 
Ing. Jana Školíková: Opýtala sa, či sú ešte nejaké pripomienky k danej téme?

K bodu č.6 – Zámer odpredať nehnuteľný majetok obce.
Ing. Jana Školíková – uviedla, že obci bola doručená žiadosť Ing. Alojza Páleníka, bytom Prievidza, o odkúpenie pozemku. Pokračovala, že ide o pozemok na C registri, parcela č. 957, ale na E registri ide o parcelu č. 142/1. Uviedla, že parcela nebola doposiaľ evidovaná na LV obce. Povedala, že pán Páleník, ktorý mal záujem o odpredaj pozemku do jeho vlastníctva, za účelom výstavby garáže, urobil právne kroky k tomu, aby po neexistujúcom vlastníkovi Slovenskom energetickom podniku, bol pozemok zapísaný na LV obce. Dodala, že táto spoločnosť už neexistuje, bola zlikvidovaná a právnym nástupcom je štát, na základe čoho pán Páleník právnymi krokmi uviedol celú vec do stavu, že OÚ Trenčín, ktorý spravuje pozemky vo vlastníctve štátu, previedol v zmysle zákona 138/91 tieto pozemky na obec. Následne bola obci doručená dohoda o prevode vlastníckych práv na tento pozemok, dohoda bola zaregistrovaná na príslušnom katastrálnom úrade a je o tom aj písomný doklad, ktorý je k dispozícii spolu aj s uzavretou dohodou. Oznámila, že parcela je už na LV obce, takže pokiaľ budú chcieť pánovi Páleníkovi vyhovieť, OZ musí prijať uznesenie, ktorým by schválilo zámer na odpredaj pozemku, s tým, že sa aj iní uchádzači môžu uchádzať o odkúpenie tohto pozemku na základe zverejnenej výzvy. Dodala, že táto žiadosť a problematika bola prebraná na pracovnej porade a stavebná komisia dostala za úlohu toto preveriť a následne odovzdala slovo pánovi Oršulovi, keďže boli urobiť miestnu obhliadku a požiadala ho o jeho stanovisko.
Valent Oršula – uviedol, že k číslam sa vyjadrovať nebude, keďže pointa je o tom, že parcela nám bola celá prevedená a boli to obzrieť, ako to je v skutočnosti, keďže za pánom Páleníkom, kde má byt, býva ešte pán Záhon a taktiež aj iní ľudia. Dodal, že do obce dostali asi 4-násobok toho, čo chce pán Páleník odkúpiť a na základe toho by nenarušil súkromie susedov s tým, že pánu Záhonovi by na 3 metre šírky ostala cesta, ktorá bude obecným vlastníctvom a na základe toho nikto nemá výhrady voči tomu, aby sa im pozemok odpredal. Uviedol, že ako komisia to boli včera pozrieť a doporučili odpredaj. 
Ing. Bajgár – opýtal sa, či nemá niekto iný záujem o odpredaj toho pozemku? 
Valent Oršula – uviedol, že komisia bola vyslaná tam na obhliadku a nepýtali sa na odpredaj susedov, keďže sa nemali koho. 
Ing. Goran Kováč – dodal, že sa jedná o pozemok, ktorý je pozdĺž domu pána Pálenika.
Mgr. Iveta Melišková – povedala, že vieme, o ktorý pozemok ide, videli sme plány.
Ing. Bajgár – uviedol, že možno aj ďalší budú mať ešte záujem o danú parcelu.
Ing. Jana Školíková – uviedla, že pokiaľ budú mať ďalší vlastníci bytov záujem o odkúpenie týchto parciel, budú si musieť aj tak dať spraviť geometrický plán, pretože sa nemôže teraz zverejniť nejaký zámer, keď nevieme koľko chceme predať danej parcely, aké m2 a aké číslo bude parcela mať. 
Mgr. Iveta Melišková – opýtala sa, či o tom vedia susedia, napr. pán Záhon, či s ním hovorili a je oboznámený s ich zámerom, aby nevznikli neskôr medzi susedmi nezhody.
Pán Páleník st.– odpovedal, že to vedia všetci, s pánom Kučerom hovorili, aký majú zámer už od začiatku, možno aj rok dozadu, keď to začali vybavovať, povedal mu, že si tam chcú postaviť garáž, že nemajú kde ani lopatu schovať, ale s tým že ich práva nebudú obmedzené a budú zachované. Dodal, že viem o tom pán Záhon a Kučera, vedia ako to bude a nemali pripomienky.
Ing. Marek Rolinec – uviedol, že  vy ste si vlastne dali všetku tú námahu, aby ste si vybavili tieto pozemky.
Pán Páleník st. – odpovedal, že to vybavovali dva roky, bolo to územie nikoho, išli cez ministerstvo, elektrárne, Prievidzu, Trenčín, podotkol, že to je veľa papierov. Keď sa to podarilo spraviť, bolo to skoro 900 m2, čo priniesli pre túto obec. Ale  dodal, že chcú len ten kúsok, čo by si postavili garáž a ešte si to aj zaplatia. 
Ing. Marek Rolinec – dodal, že môžu len pánovi Páleníkovi st. poďakovať.
Ing. Krett -  uviedol, že tomuto kvituje, len treba dodržať zákon 138/1991 o majetku obci, čiže sú 3 spôsoby predaja a to dražbou, verejnou súťažou a priamym predajom. Pri priamom predaji, je to minimálne za cenu znaleckú. Dodal, že sa to môže spraviť priamym predajom a zároveň sa zohľadniť cena, keďže to bolo pánom Páleníkom vybavované pre obec, a to z dôvodov hodných osobitného zreteľa, ale až keď sa to bude schvaľovať. Treba hlavne uviesť, či sa ide predaj uskutočniť priamym predajom a obzvlášť z dôvodov hodných osobitného zreteľa a zároveň musí byť znalecký posudok. Opýtal sa, či sa ale ide klasickou dražbou?
Valent Oršula – odpovedal áno. 
Ing. Krett – uviedol, že ak sa ide verejnou súťažou, tak potom to netreba, len je to riziko, že sa môže prihlásiť niekto iný.
Valent Oršula – dodal, že o tom to asi nebude a zbytočne by sa im vyhadzovali peniaze z vačku, keby to išlo tým druhým spôsobom, pretože aj tak ich to určite niečo stálo. 
Ing. Jana Školíková – opýtala, či má ešte niekto nejaké pripomienky k danej téme a poprosila návrhovú komisiu o pripravenie uznesenia. 

K bodu č.7 – Poverenie k uzatváraniu zmlúv o nájme a prenájme školských budov a miestností a o nájme a prenájme priľahlých priestorov školy a školského zariadenia v správe Základnej školy, J. A. Komenského Zemianske Kostoľany.
Ing. Jana Školíková – uviedla, že k tomuto bodu sa pristúpilo z toho dôvodu, že škola, ako právny subjekt, ktorý má v správe nejaký majetok obce, poskytuje alebo prenajíma svoje priestory, ktoré sú určené na vyučovací proces, v čase, keď ho nevyužívajú a dávajú ho do prenájmu na rôzne športové a iné aktivity, iným FO a PO, a doposiaľ bola prax taká, že každú jednu zmluvu musela pani riaditeľka predložiť OZ na schválenie, čím sa proces naťahoval. Niektorí, ktorí si prišli uzavrieť zmluvu, chceli aj hneď priestory užívať, lenže sa to nedalo, keďže zmluva musela byť najskôr OZ schválená. Následne dodala, že sa rozhodli, že by bolo vhodné, aby pani riaditeľka bola poverená k týmto úkonom bez toho, aby žiadala OZ o schválenie týchto zmlúv. Umožňuje to zákon o štátnej správe v školstve a na pracovnej poradne neboli k tomu žiadne výhrady a zároveň sa dohodlo, že keď bude obec spracovávať nejakú monitorovaciu správu, tak škola bude k tomu poskytovať podklady a bude informovať o tom, že v priebehu daného školského roka, komu a aké priestory boli poskytnuté.
Ing. Bajgár – dodal, že do uznesenia by bolo vhodné doplniť krátkodobé nájmy, dlhodobé by už skutočne malo schvaľovať OZ. 
Peter Rybár – opýtal sa, čo je krátkodobý a čo dlhodobý nájom?
Ing. Jana Školíková – dodala, že keď sa pozerala do zákona 596/2003 o štátnej správe v školstve, nie je tam špecifikovaný, aký nájom. Zákon to nešpecifikuje. 
Ing. Bajgár – povedal, že sa môže stať, že pani riaditeľka nám prenajme ihrisko na 10 rokov a potom s tým nebudú môcť nič robiť. 
Ing. Krett – dodal, že do uznesenia sa má dať poznámka - max. na 1 rok, pretože nemá zmysel, aby riaditeľka robila zmluvu zakaždým, keď tam niekto chodí pravidelne celý rok a najlepšie je to dať na kalendárny rok. 
Ing. Jana Školíková – dodala, že na koniec uznesenia sa doplní maximálna dĺžka trvania 1 rok a zároveň sa opýtala, či má niekto ešte nejaké pripomienky k danému bodu.  

K bodu č. 8 - Voľba člena finančnej komisie.
Ing. Jana Školíková – informovala, že od 1 .7. 2013 bola prijatá na ekonomický úsek nová pracovníčka, ktorá vo svojej pracovnej náplni má predovšetkým spracovávanie rozpočtu záverečného účtu, sledovanie, čerpanie, kontrolu súvisiacu s rozpočtom obce a správu nájmu nebytových a bytových priestorov. Dodala, že z finančnej komisie vyšiel návrh, že by táto pracovníčka bola zvolaná do finančnej komisie za svojho člena, keďže pracuje so všetkými údajmi, ktoré finančná komisia potrebuje a taktiež bude aj pri príprave rozpočtu na každý kalendárny rok. Ide o Ing. Janku Súkeníkovú. Starostka vyzvala finančnú komisiu a poslancov, či má nejaké pripomienky k tomuto návrhu. 
p. Alena Vršková – odpovedala, nie. 
Ing. Jana Školíková - dodala, že sa v návrhu na uznesenie neuvádzal žiadny termín, kedy jej vzniká táto funkcia, malo by to byť od schválenia. 

K bodu č. 9 – Prevádzkový poriadok pre viacúčelové športové ihrisko v areáli základnej školy .
Ing. Jana Školíková – požiadala poslankyňu PaedDr. Plachú, keby informovala o tomto materiály, ktorý bol prebratý na pracovnom rokovaní, bolo tam za úlohu niečo ešte dopracovať. 
PaedDr. Ivanu Plachá – povedala, že do prevádzkového poriadku viacúčelového ihriska vstupuje obec z dôvodu, že je vlastníkom a poveruje osobu, aby v dňoch pracovného voľna a ďalších bola zodpovedná za prevádzku ihriska, čiže nebude to celkom len na škole. Čo sa oproti pôvodnému materiálu, ktorý bol k dispozícií zmenilo, v časti identifikačné údaje prevádzkovateľa ihriska nie je zriaďovateľ, ale vlastník Obec Zemianske Kostoľany. Následne predniesla znenie materiálu. K správe dodala, že nasledujúci krok bude ten, aby OZ poverila osobu na prevádzku ihriska, a to vo vymedzenom čase. Prevádzkový poriadok, ako aj osoba na to poverená, bude zverejnené. 
Ing. Jana Školíková – vyzvala poslancov k vyjadreniu na danú tému.
Ing. Krett – ospravedlnil sa, že nebol na pracovnej porade a uviedol, že je dobre, že to takto vymysleli, keďže predtým sa to schválilo, že môže riaditeľka prenajímať priestory, iba keď neslúžia na výchovno-vzdelávací proces, a keď slúžia, je to v réžii školy. Dodal, že OZ dalo právomoc, prenajímať priestory, ktoré neslúžia na výchovno-vzdelávací proces. Podotkol, že je to dosť zložité, keď sa do toho stará aj obec. Riaditeľka by z toho mala mať zisk a mala by si zabezpečiť niekoho, koho bude z toho platiť a zisk by mal byť ako vlastný príjem školy, takto to bežne funguje. Najskôr sa schválilo, že to môže prenajímať, a potom,  keď to nebudú potrebovať na výchovno-vzdelávací proces, bude sa o to starať obec. Následne podotkol, že tomu nerozumie. 
Mgr.Iveta Melišková – podotkla, že práve na toto upozornila v pondelok na pracovnej porade, keby to riešila iba obec, bolo by to jednoduchšie.
PaedDr. Ivanu Plachá – odpovedala, že toto multifunkčné ihrisko sa prenajímať nebude, takisto by obec musela uzatvárať nájomné zmluvy na krátkodobý prenájom, takže fungovať sa bude tak isto, ako sa prenajímajú priestory v DK SNP. Ide o osobitnú kategóriu. Opýtala sa, že čo ak sa nájde skupina ľudí, ktorí tam budú chcieť ísť hrať, a s nimi uzatvárať zmluvu, za to, že majú teraz chuť ísť hrať futbal? Dodala, že by to bolo zbytočne komplikované pre všetky zúčastnené strany. 
Ing. Krett – opýtal sa, či to obec bude dávať bezplatne?
PaedDr. Ivanu Plachá – odpovedala, že nie bezplatne, ale v tom režime mimo školského vyučovania, v rámci tých hodín vymedzených pre krúžkovú činnosť, bude obec ihrisko, nie prenajímať, ale skôr poskytovať. Ale nie bezodplatne.
Ing. Krett – dodal, že tam nebude zmluva ale nejaký cenník. Nakoniec dodal, že aj tak sa mu to nejako bije.  
PaedDr. Ivanu Plachá – uviedla, že škola nie je schopná ešte zabezpečiť prevádzku 24 hodín denne, nie 365 dní v roku, to by už bolo príliš. Dá sa predpokladať, že ihrisko sa bude využívať viac ako priestory školy. 
Ing. Krett – dodal, že takú istú osobu na prevádzku musí zabezpečiť ako aj obec tak aj škola, preto sa to zdá duplicitné. 
PaedDr. Ivanu Plachá – povedala, že nakoniec usúdili, že táto verzia bude prijateľná pre obec a dúfa, že aj pre občanov.
Ing. Jana Školíková – vyzvala prítomných k vyjadreniu na danú tému. 

K bodu č. 10 Informácie o prácach v obci.
Ing. Jana Školíková – v úvode zhodnotila činnosť o obci od predchádzajúceho rokovania. Uviedla, že v materskej škole prebehla kolaudácia a je aj pripravený prevádzkový poriadok, s pani riaditeľkou sa chcú dohodnúť aj na dni otvorených dverí, dodala, že nastala aj porucha čističky, ktorá bola odstránená na náklady dodávateľa prác, nie sú ešte ukončené práce na spevnených plochách, uvažuje sa, teda ak sa vzájomne dohodnú, že ak nebude možné vykonať práce na asfaltovaní, tak bude asfalt nahradený uložením zámkovej dlažby. Momentálne sa spracovávajú na to kalkulácie, aby sa vedelo, či to vyjde lacnejšie a pokiaľ by to bolo drahšie, určite by sa s tým nesúhlasilo. Ďalej pokračovala s parkovacími plochami na Domovine a Pod Horou, požiadalo sa o vydanie stavebného povolenia a 15. 10. 2013 bude územné konanie na uvedenú stavbu. V rámci prestavby ubytovne č. 17 sa 5. 9. 2013  uskutočnilo stavebné konanie, zatiaľ sa čaká na právoplatnosť stavebného povolenia. V obci prebehla výsadba zelene so súhlasom Regionálneho operačného programu v Trenčíne, ktorý je orgánom na čerpanie prostriedkov z fondov EÚ a so súhlasom tohto orgánu sa vysadil živý plot na ihrisku a tržnici pozdĺž celého tohto areálu, z dôvodu, že tam dochádzalo k nebezpečenstvu, keďže deti vybiehali z tohto areálu na cestu a taktiež kanál, ktorý slúžil ako bariéra medzi cestou a areálom, bol zasypaný na základe požiadavky Dopravného inšpektorátu. Dodala, že sa snažia tieto deti ochraňovať. Pokračovala, že bola zakúpená zeleň pre vlastníkov bytov Kpt. Weinholda č. 10. Obec vykonala práce na odstránenie skorodovaného pletiva a ohrady a vlastníci týchto bytov požiadali o zakúpenie zelene a svojou prácou by nájomníci prispeli k tomu, že by si to tam vysadili. Tejto žiadosti bolo vyhovené a zakúpené dreviny im už boli odovzdané. Ďalej bola vyhotovená objednávka na zakúpenie plagátových plôch na dve miesta v obci. Budú nové plagátovacie plochy, pri zastávke na rázcestí a pri obecnom úrade. Dodala, že ďalšie práce, ktoré boli vykonané, sú skôr administratívneho charakteru, takže tie sa spomínať nebudú. Pokračovala v rámci kultúrnych akcií, v piatok a v sobotu sa uskutoční podujatie „Jeseň je dar“, ktoré je prehliadkou voľnočasových aktivít seniorov z regiónu. Podujatie sa bude konať počas dvoch dní, pretože zúčastnených je veľa - aby všetci mohli so svojím programom vystúpiť. Ďalej sa pripravujú oslavy 40. výročia DK SNP, pripravuje sa divadelné predstavenie Rozhodcovia a vystúpia tam herci zvučných mien Kobielsky, Maštalír a Bystriansky. V novembri sa uskutoční ďalší ročník Krištálovej vázy a ako hosť je zabezpečený superstárista Martin Harich. Ďalej bude ešte jeden obrat jubilantov, ďalej 1. novembra sa pripomenie pamiatka zosnulých obradom v dome smútku, na Mikuláša sa pripravujú vianočné trhy, tak ako to bolo aj minulý rok na miestnej tržnici. Dňa 9.novembra sa uskutočnia voľby do VÚC, na budúci týždeň alebo možno aj tento, budú občanom doručené Oznámenia o mieste a čase konania volieb. Zajtra je posledný termín na podávanie listín na delegáciu členov do komisie, momentálne sú 4 delegačky, to znamená, že pokiaľ ešte jedna politická strana nepredloží takúto delegáciu členov, tak do zákonom stanoveného počtu členov komisie 5, bude ešte jeden člen určovaný a menovaný starostkou. Dodala, že najneskôr 15. 10. 2013 by sa malo konať prvé zasadnutie okrskovej volebnej komisie. Starostka vyzvala poslancov na prípadné doplnenie k danej téme.

K bodu č. 11 Prejednanie žiadostí.
Ing. Jana Školíková – opýtala sa komisií, či majú nejaké žiadosti na prejednanie. 
Vršková – uviedla, že žiadosti boli poslané, ale tie sa týkajú iba dotácie do rozpočtu, ktoré sa ale teraz riešiť nebudú. 
Mgr. Melišková – povedala, že žiadosti nemali žiadne, ale spomenula, že sa komisia opätovne venovala každoročnej akcii „Mesiac úcty k starším“, na základe čoho boli vypracované poukazy v hodnote 7 eur a dodala, že tento rok bolo 91 občanov starších ako 80 rokov, čo je oproti minulým rokom dosť značný nárast. 91 poukazov bolo odovzdaných členkami komisie. Táto akcia prebieha v rámci mesiaca október, od 1. 10. do 31. 10. Občania si to dosť pletú, keďže si to nevyberú v rámci tohto mesiaca. 
Valent Oršula – povedal, že boli na jednom výjazde na Korei, to sa vyriešilo a posledná žiadosť bola daná pánom Páleníkom a tá sa teraz riešila. 
Matejov – povedal, že im bola doručená jedna žiadosť, ale tá prišla už neskoro, takže na následnom zasadnutí sa to predloží. 
PaedDr. Plachá – dodala, že žiadnu žiadosť nemali. 
Ing. Jana Školíková – vyzvala ostatných prítomných, aby predniesli svoje návrhy. 

K bodu č.12 Diskusia.
Ing. Jana Školíková – otvorila diskusiu a vyzvala poslancov a následne občanov k diskusii. 
Pán Plachý – povedal, že má podnet aj pre zastupiteľstvo aj pre komisiu. Blíži sa pamiatka zosnulých, chodí okolo cintorína a po dedine a na našich vývesných tabuliach sú vyvesené už niekoľko rokov zoznamy neplatičov a platičov. Nevie, či je to aktuálne, pretože niektoré tie mená mu nehovoria nič a niektoré len matne, a to tu žije už sedemdesiat rokov. Nie je to teda celkom seriózne, aby to tam bolo napr. 5 rokov, že menovaní nezaplatili. Treba to skúsiť prehodnotiť a evidovať tých, ktorí sú vymožiteľní. Nevie, či máme nejaké VZN, čo byto riešilo. Budú za chvíľu sviatky, preto to treba prehodnotiť, možno niekto si do svedomia vstúpi, že tam mám ešte rodinu. Tie mená, ktoré sú na zozname, možno už nikoho nemajú. 
PaedDr. Plachá – uviedla, že v prevádzkovom poriadku je uvedené, po koľkých rokoch sa môže zrušiť pohrebné miesto, asi po 10 rokoch.
Pán Plachý – doplnil, že v iných mestách, kde sa rušilo pohrebné miesto, sa vyvesil oznam, a pokiaľ do daného termínu nebolo miesto zaplatené, pohrebné miesto zrušili. 
Ing. Jana Školíková – dodala, že sa danú problematika preverí a vyzvala ďalších k zapojeniu sa do diskusie. 
Ing. Jana Školíková – ďalej uviedla,  že boli objednané kontajnery k dvom bytovkám, ako sa naposledy dohodlo, čaká sa na dodávku spolu s týmito kontajnermi, boli objednané ešte aj ďalšie smetné nádoby 110 L, a keďže bola zadaná takáto objednávka, tak bude zdarma doprava. Keby sa objednávali len samotné kontajnery, tak by sa musela platiť aj doprava. Dodala, že to bolo k diskusii vedenej pánom Mojžišom. Znovu vyzvala prítomných do diskusie a následne sa poďakovala za diskusné príspevky a diskusiu uzavrela. 

K bodu č.13 Návrh na uznesenie:
Ing. Jana Školíková – poprosila predsedu návrhovej komisie, aby predniesol návrhy na uznesenie. 
Valent Oršula – predniesol návrhy na uznesenie.
122/13 Obecné zastupiteľstvo volí – návrhovú komisiu v zložení : predseda Oršula Valent, členovia Ing. Goran Kováč, Vladimír Matejov. 
123/13 Obecné zastupiteľstvo schvaľuje – súbor rozpočtových opatrení podľa zák.č. 583/2004 Z.z., § 14, ods.2, písm. a)b) – zmena rozpočtu obce Zemianske Kostoľany č. 3/2013.
124/13 Obecné zastupiteľstvo schvaľuje - zámer odpredať nehnuteľnosť časť pozemku KN-E parc.č. 142/1 zastavaná plocha podľa geometrického plánu č. 78/2013 vyhotovenom GEOMETRA, Ing. Dana Gašparovičová, Prievidza, a to novovytvorené parcely č. 957/3 o výmere 19 m2 a č. 957/5 o výmere 134 m2. 
125/13 Obecné zastupiteľstvo poveruje – v zmysle § 6, bod 11 zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov  riaditeľku Základnej školy, J. A. Komenského 161/6, Zemianske Kostoľany uzatváraním zmlúv o nájme a prenájme školských budov a miestností a o nájme a prenájme priľahlých priestorov školy v správe Základnej školy, J. A. Komenského 161/6, Zemianske Kostoľany s maximálnom dĺžkou na jeden kalendárny rok. 
126/13 Obecné zastupiteľstvo volí – člena komisie finančnej Ing. Janku Súkeníkovú.
127/13 Obecné zastupiteľstvo schvaľuje – prevádzkový poriadok pre viacúčelového športové ihrisko v areáli Základnej školy.  
OZ berie na vedomie: 
- informáciu starostky obce, diskusné príspevky poslancov, pána kontrolóra a občanov. 

Ing. Jana Školíková – poďakovala všetkým prítomným za účasť a pozornosť, uviedla že ďalšie rokovanie bude podľa plánu 13. 11. 2013 a pracovná porada 11. 11. 2013. Zasadnutie OZ ukončila o 18,03 hodine.

Overovatelia zápisnice: 

Mgr. Iveta Melišková	         ........................................

Alena Vršková	         .........................................

Zapísala:
Ing. Vladimíra Sliepková    ..........................................

V Zemianskych Kostoľanoch
Dňa: 16. 10. 2013

       Ing.Jana Školíková
                                                                                                          starostka obce